
PËR DISA NDRYSHIME NË VENDIMIN NR. 881, DATË 20.12.2006, TË KËSHILLIT TË MINISTRAVE, “PËR PËRCAKTIMIN E KRITEREVE PËR FUNKSIONET DREJTUESE DHE PËR STRUKTURËN 
E NIVELET E PAGAVE NË MINISTRINË E PUNËVE TË JASHTME”, 
TË NDRYSHUAR

Në mbështetje të nenit 100 të Kushtetutës, të pikës 2, të nenit 4, të ligjit nr. 10405, datë 24.3.2011, “Për kompetencat për caktimin e pagave dhe të shpërblimeve”, të nenit 7, të ligjit nr. 152/2013, “Për nëpunësin civil”, të ligjit nr. 23/2015, “Për Shërbimin e Jashtëm të Republikës së Shqipërisë”, dhe të ligjit nr. 130/2016, “Për buxhetin e vitit 2017”, me propozimin e ministrit të Shtetit për Inovacionin dhe Administratën Publike dhe të ministrit të Financave, Këshilli i Ministrave 

VENDOSI:

1. 	Në vendimin nr. 881, datë 20.12.2006, të Këshillit të Ministrave, të ndryshuar, të bëhen këto ndryshime:

a) Titulli i vendimit të ndryshohet, si më poshtë vijon: 
“Për përcaktimin e kritereve për funksionet drejtuese dhe përcaktimin e kategorisë së pagës të nëpunësve me grada diplomatike në Ministrinë e Punëve të Jashtme.”. 
b) Lidhja nr. 1, që përmendet në pikën 1, të zëvendësohet me lidhjen me të njëjtin numër që i bashkëlidhet këtij vendimi dhe është pjesë përbërëse e tij.  
c) 	Pika 1/1 dhe lidhja nr. 2, që përmendet në këtë pikë, shfuqizohen.  
ç) 	Pika 5 të ndryshohet, si më poshtë vijon:
“5. Elementët e pagës për secilën kategori të përcaktuar në lidhjen nr. 1, si dhe vlerat për secilin element, janë të njëjta me ato të miratuara në vendimin e Këshillit të Ministrave për pagat e nëpunësve civilë.”. 
2. 	Efektet financiare që rrjedhin nga zbatimi i këtij vendimi për vitin 2017, të përballohen nga fondet e miratuara në ligjin nr. 130/2016, “Për buxhetin e vitit 2017”, për politikat e reja të pagave. 
 Ky vendim hyn në fuqi pas botimit në Fletoren Zyrtare dhe i shtrin efektet financiare nga data 1 mars 2017. 

KRYEMINISTRI
Edi Rama


LIDHJA NR. 1

	GRADA DIPLOMATIKE 
	POZICIONI
	KATEGORIA E PAGËS

	Ambasador
	Sekretar i Përgjithshëm
	I-b

	Ministër Fuqiplotë
Ministër Këshilltar
Konsull i Përgjithshëm
	Drejtor i Përgjithshëm
	II-a

	Këshilltar
	Drejtor
	II-b

	Sekretar i parë
Konsull
	Përgjegjës sektori
	III-a

	Sekretar i dytë
Zëvendëskonsull
	Specialist
	III-b

	Sekretar i tretë
Agjent Konsullor
	Specialist
	IV-a

	Atashe
	Specialist
	IV-b



